《千尺雪歌叠旧作韵》
清代·弘历

凛秋无雪雪乃有，宜在玉塞崇山山之后。层阴积冰彼其常，夫何近带山庄映轩牖。

奔崖饮涧喷琼花，匉訇磕砉众响纷交加。八音六律此繁会，似过挚干缭缺方武阳襄家。

君不见绘事后于素，又不见土鼓先云頀。我非子也在川上，乃亦因心惬清悟。

渟漴漩澓潺且湲，鴐鹅麇鹿往复还。试看一放势莫禦，其始涓涓滴滴渟滀山之湾。

𨗳流曲折阶前洒，雪色雪声交上下。去年种树初点缀，今来翠干已盈把。

北何雁碛南何吴，一家中外咫尺夫。取名聊尔寄清赏，岂知清赏原在神仙区。

便教溪侧安茗垆，绿杯香雪书浇吾。秋云在天水在湖，兴于云水了不殊。